Villy Søvndal (SF), 2006-05-24:
Diskussionen om en fortsættelse af det arabiske initiativ er en vigtig del af opfølgningen efter Muhammedkrisen.
Vi er ikke i tvivl om, at det er et vigtigt initiativ, og derfor vil vi gerne være med til fra SF’s side at præge udviklingen af initiativet, også selv om vi mener, at finansieringen af den type initiativ ikke bør tages over ulandsbevillingerne.
Der er ingen tvivl om, at initiativet i praksis har virket dæmpende på konfliktniveauet i en række lande; der er heller ingen tvivl om, at Danmark efter Muhammedkonflikten har sat ekstremt meget goodwill over styr, ligesom det er vigtigt at understrege, at løsningen på Muhammedkrisen ikke er en charmeoffensiv og bedre pr for Danmark.
Det ændres kun ved, at vi i Danmark ændrer tone, at vi i Danmark ændrer holdning og gør os klar til den kulturelle globalisering.
Det er også derfor, SF har fremsat sit forslag her i Folketinget om at fremme globalt udsyn; det er der voldsomt meget brug for.
Men dette synspunkt skal ikke stå i vejen for, at vi vil støtte fortsættelsen og udviklingen af projektet, og der er brug for det; det er kritiseret ganske omfattende, mange af tingene med rette og nogle ting uberettiget.
For SF er det vigtigt at understrege behovet for øget gensidig forståelse, anerkendelse og respekt.
Vi ønsker mere fokus og støtter fokus på kvinders stilling, på demokrati og på viden, altså vigtige elementer i kulturmødet, som vi anser for et meget væsentligt element, og vi ser gerne, at det kulturelle aspekt for alvor synliggøres i gennemførelsen af initiativet.
Vi ønsker ngo-elementet stærkt styrket, både fordi den danske stat er ramt af Muhammedeftervirkningerne, og fordi vi skal lade os inspirere af Helsinkiprocessen.
Særlig fokus på medier virker meget rigtigt, og både kvinders stilling og demokrati ligger lige til alliancen med ngo’ernes arbejde for at styrke civilsamfundene.
Her vil det også være vigtigt at skelne mere mellem den statslige indsats og ngo-indsatsen.
SF’s eget forslag om oprettelse af en demokratifond er inspireret af Demokratifonden, som vi havde i forhold til Central- og Østeuropa, og vi ønsker derfor ordningen i forhold til ngo’erne administreret i den retning og meget åbent.
Regeringen lægger op til færre direkte partnerskabslande.
Det ser rigtigt ud, blot man samtidig kan lave regionale indsatser for andre lande end partnerskabslandene.
Til partnerskabslandene skal der naturligvis stilles det krav, at der er en positiv udvikling i retning af demokrati, styrkelse af civilsamfund m.v.
Det eneste, der er foregået i Iran, er et menneskerettighedsprojekt gennemført af bl.a. det danske Institut for Menneskerettigheder med et beløb på 500.000- 800.000 kr.
Danmark har klogelig nok ikke prioriteret Iran indtil nu, og det skal vi heller ikke gøre, før der er en udvikling i gang, som kan give håb om en ny udvikling.
Sidst jeg hørte om det, var der allerede downloadet 2 millioner eksemplarer, et fantastisk tal for en tyk rapport og et tydeligt tegn på, at der faktisk er en politisk positiv udvikling på vej i en række af disse lande.
Ud over de her ting vil jeg godt tilføje, at det er vigtigt, at kampen mod terror – som også tidligere ordførere har været inde på – også bliver en del af det arabiske initiativ.
SF er på den baggrund medforslagsstiller på et forslag til vedtagelse, som vi håber at et bredt flertal vil støtte.
Vi opfatter det også som en selvfølge, at regeringen i Folketingets Udenrigsudvalg vil drøfte de forskellige faser i udviklingen af dette program.
Der er brug for at mobilisere alle gode kræfter i denne sag.